Zvigaro Gumi Nezvishanu Zvatove Muhomwe yeZanu PF Sarudzo Dzemakanzura Dzisati Dzaitwa
Asi VaChamisa vanochema nerekuti bato ravo rabiridzirwa neZanu PF musarudzo idzi
Sangano reZimbabwe Electoral Commission, ZEC, rinoti ZANU-PF yatotora kare zvigaro zvemakanzura mumawadhi gumi nemashanu. Izvi zvaitika sezvo pasina rimwe bato kana munhu akazvimirira akaendesa neChishanu mapepa ekukwikwidza musarudzo (by elections) dzemakanzura. Nzvimbo dzatorwa neZANU-PF sarudzo dzisati dzaitwa dzinosanganisira Mazowe Muzarabani, Marondera Hurungwe, Nyaminyami, Zvimba, Mwenezi neku Zvishavane. Izvi zvava kureva kuti sarudzo dzemakanzura ekumaruwa dzichaitirwa ku Chikomba, Umguza, Bulilima, kotiwo sarudzo dzemumaguta dzichaitwa kwaRusape ne Redcliff. MDC iyo yakati ichakwikwidza musarudzo dzose dzinoitwa munyika, inoti iri kushamisika nezvaitika nhasi. VaNelson Chamisa ndivo mutauriri we MDC inotungamirirwa naVa Morgan Tsvangirai. VaChamisa vaudza mutori wenhau we Studio 7, Carole Gombakomba kuti havasi kugutsikana nemashoko aya. ZANU-PF yakawana zvigaro zvemakanzura zvinoita 1 247 , ukuwo MDC, ikawana zvigaro makumi masere nezvinomwe, 89,kumativi ese ekwa VaTsvangirai, neve kwaMutambara, musarudzo dzakaitwa muna Gumiguru gore rapera. Zvichakadaro, mutauriri we MDC inotungamirirwa naVa Arthur Mutambara, Va Gabriel Chaibva, vaudzawo Carole Gombakomba kuti bato ravo ranga ragara risina kuendesa mapepa ekuti nhengo dzavo dzikwikwidze musarudzo idzi, kunyange hazvo chikwata ichi chakatiwo chichakwikwidza musarudzo dzose dzinoitwa munyika, zvichitevera kupatsanuka kwe MDC nenyaya yekuti vopinda here kana kuti kwete musarudzo dzemaseneta. Dzimwe nhau kubva kuStudio 7...